Marcel Ciolacu: Suntem condamnaţi împreună, PSD și PNL, să continuăm acest proiect pentru România
Data actualizării: Data publicării:
Premierul Marcel Ciolacu a declarat, vineri, că din punctul lui de vedere, sunt condamnaţi împreună, PSD şi PNL, să continue acest proiect pentru România. "Vom vedea votul românilor privind alianţa pentru Europa şi pe urmă ne vom strânge din nou într-o coaliţie, cred că şi mai determinaţi", a mai spus Ciolacu.
"Până să facem această coaliţia de guvernare, nu prea ne-am ţinut de cuvânt. Ne-am asumat şi în Iniţiativa celor trei Mări, Marea Baltică, Marea Neagră şi Marea Adriatică, acest tronson este parte din acest drum rutier de mare viteză pe care ni l-am asumat. În momentul în care există colaborare, există bunovoinţă, determinare şi mai ales stabilitate politică, fiindcă nu credei că se vor termina vreodată între noi discuţiile politice, nu se vor termina niciodată", a spus premierul Ciolacu, după vizita la şantierul de infrastructură rutieră pentru drumul de legătură dintre Centura Oradea (Giraţia Calea Sîntandrei) – Autostrada A3 (Biharia), potrivit News.ro.
Liderul PSD a precizat că este o diferenţă mare între ce se întâmplă în Guvern, la nivel naţional.
"Acum vin alegerile locale, e normal să lăsăm şi concurenţa locală, fiindcă este esenţa democraţiei, dar o spun fără nicio reţinere, din punctul meu de vedere, suntem condamnaţi împreună să continuăm acest proiect pentru România. Şi vom vedea votul românilor în ceea ce priveşte alianţa electorală pentru Europa, pentru lista de europarlamentare şi pe urmă ne vom strânge din nou într-o coaliţie, şi cred că şi mai determinaţi decât suntem acum, să creăm o perspectivă", a arătat Ciolacu.
Premierul a menţionat că "perioada în care schimbam sute de miniştri, zeci de premieri, trebuie să apună şi în România".
"Cred că Germania a avut cel mai longeviv, 16 ani a fost o alianţă şi 16 sau 17 ani a fost acelaşi ministru al Transporturilor. Numai aşa poţi să dezvolţi o ţară, poţi să îţi ţii toate angajamentele, într-o echipă în care, adevărat, intră într-o anumită dinamică şi cine are performanţă continuă, cine nu, mai ia pauză", a mai spus Marcel Ciolacu.